**Hän** on kappale, jonka on säveltänyt ja sanoittanut J. Karjalainen. Se julkaistiin ensimmäisen kerran levyllä *Lumipallo* syyskuussa 1988. Se julkaistiin myös singlenä "Hän / Sudenkorento".

"Hän" oli Suomen kaupallisten radioasemien eniten soitettu kappale aikavälillä 1985–2020, mistä hyvästä J. Karjalaiselle myönnettiin erikoispalkinto vuonna 2020. Kappale sijoittui Radiomafian top 500 -äänestyksessä kaikkien aikojen parhaista kappaleista sijalle 116.

Sävel ja sanat
--------------

Kappale sai alkunsa 1980-luvun alkupuolella. Karjalaisen näppäillessä vanhaa kitaraa syntyi sointukierto, joka ei Karjalaisen mielestä ollut sinällään poikkeuksellinen. *Lumipallo*-levyn aikoihin hän palasi melodiaan kehittääkseen sitä edelleen.

Karjalainen erottaa kappaleesta kaksi melodiaa: ensimmäinen on näppäilemällä soitettu ja toinen sähkökitaralla soitettu hitaampi melodia. 

Varhaisen version sanat kuuluivat: "Mä aion voittaa Euroviisut / kun siellä pärjää biisit pliisut / ja tästä tuli juuri sellainen". 

Sanoituksen eräs versio kertoi "Laura Häkkisen silmät" -kappaleesta tuttua tarinaa, mutta se olisi tehnyt kappaleesta liian pitkän. Karjalainen päätyi siihen tulokseen, että kappaleessa olisi mahdollista käyttää vain muutamia sanoja, jolloin sanoitus typistyi yhteen sanaan: "hän".

Ensin sanat olivat preesens-muodossa: "saa mut uskomaan", mutta sellaisenaan kappale ei ollut Karjalaisen mielestä koskettava. Kun Karjalainen muutti sanat imperfektimuotoon "sai mut uskomaan", hän ymmärsi löytäneensä kappaleen perimmäisen ajatuksen: surun. Hän uskoi, että kappaleesta tulisi menestys.

Äänitys ja julkaisu
-------------------

"Hän" äänitettiin Finnvoxin studioilla välillä joulukuu 1987 – kesäkuu 1988. Levytyksen tuottajana toimi J. Karjalainen. Kappaleen sovitti Jukka Tuovinen. Sen esittivät J. Karjalainen (laulu, kitara, ym) ja yhtye Mustat Lasit. Yhtyeessä soittivat Mikko Lankinen (kitara), Mikko Kivikari (kosketinsoittimet, taustalaulu), Jukka Tuovinen (saksofoni), Antero Priha (trumpetti), Pekka Lehti (basso, taustalaulu), Janne Haavisto (rummut) ja Mongo Aaltonen (lyömäsoittimet). "Hän"-kappaleessa soittivat lisäksi Erkki Palola (viulu), Jouni Heinonen (viulu), Karri Koivukoski (alttoviulu) ja Ilmo Saaristo (sello). Levyllä kappale soitetaan nopeudella 79 iskua minuutissa. Se kestää 3 minuuttia ja 26 tai 28 sekuntia. Levyn julkaisi Poko Rekords.

Nuotit
------

* Karjalainen, J: *Laulukirja*. Helsinki: Love, 1991. ISBN 951-9377-23-9

Lähteet
-------

1. 1 2 3  Fono.fi - Äänitetietokanta *www.fono.fi*. Viitattu 25.3.2022.
2. ↑  Fono.fi - Äänitetietokanta *www.fono.fi*. Viitattu 25.3.2022.
3. ↑  Fono.fi - Äänitetietokanta *www.fono.fi*. Viitattu 25.3.2022.
4. 1 2 3 4 5  J. KARJALAINEN Ja MUSTAT LASIT: LUMIPALLO (Poko LP) - release information / finnmusic.net *www.finnmusic.net*. Viitattu 25.3.2022.
5. ↑  J. KARJALAINEN Ja MUSTAT LASIT: Hän (Poko 7") - release information / finnmusic.net *www.finnmusic.net*. Viitattu 25.3.2022.
6. ↑  RadioGaalassa palkittiin alan parhaimmistoa – J. Karjalaisen Hän -kappaleelle tunnustus kovasta saavutuksesta - Soundi.fi *www.soundi.fi*.  5.6.2020. Viitattu 25.3.2022.
7. ↑  Musiikki | J. Karjalainen palkittiin Radiogaalassa – hän teki 35 vuoden soitetuimman kappaleen *Helsingin Sanomat*.  7.6.2020. Viitattu 25.3.2022.
8. ↑
9. 1 2 3 4  Radiomedia: Kaikkien Aikojen Radiobiisi J. Karjalainen Ja Hän *soundcloud.com*.  en*lähde tarkemmin?*
10. 1 2 3 4  J. Karjalainen: Laulumies avoimena - haastattelu *areena.yle.fi*.  fi*lähde tarkemmin?*
11. ↑  getsongbpm.com *getsongbpm.com*.  en
12. ↑  Mustat Lasit: *Laulukirja*. Helsinki: Love, 1991. ISBN 978-951-9377-23-0. Teoksen verkkoversio (viitattu 25.3.2022).

Aiheesta muualla
----------------

* J. Karjalainen: Hän (live-esitys 12.10.1991, tallenne Yle Areenassa)